ITURMENDI MAGUREGUI (PP, 2013-12-19):
Eskerrik asko, presidente andrea, legebiltzarkide jaun-andreok.
Zaballos jauna, esaten duzunean zalantzan jartzen duzula Espainiako Gobernuarentzat obra hau lehentasun bat dela, horiek hitzak besterik ez da; hitzak eta Gobernua ahultzeko estrategia politikoa. Eta nik uler dezaket, baina hori besterik ez da.
Nik datuak eman dizkizut. Datuak. Zapateroren Gobernuan, zortzi urtean, 1.000 milioi euroko inbertsioa egin zen..., barkatu, Zapateroren agintaldian, 1.000 milioi euro; Rajoy jaunaren agintaldian, berriz  - gogorarazten dizut bi urte bakarrik egon dela - , 1.000 milioi euro baino gehiago. Datu horiek objektiboak eta eztabaidaezinak dira, ez haizeak eramaten dituen hitzak edo nire ustez denok ahultzen gaituzten estrategia politikoak.
Aipatu duzun Bergarako lotuneari dagokionez, horretaz guztiaz segimendu-batzordean hitz egiten da. Nik ulertzen dut segimendu-batzorde horrek estualdi batean jartzen zaituela, estualdi batean; izan ere, segimendu-batzorde bat zentzu hertsian egin ez izana  - ez ministerioarekiko elkarrizketa batzuk, ez; segimendu-batzorde bat -  2006tik 2011ra, benetan deitoragarria da. Eta, gainera, foro bat da; hitz egiteko, gauzak planteatzeko, planifikatzeko, kritikatzeko eta akordioetara iristeko foroa, horretarako egiten baitira segimendu-batzordeak.
Sailburu andreari egin diozun aipamenari dagokionez, alegia, Pastor andrearen atzetik ibili dela segimendu-batzordearen bilera hori lortzeko, nik ditudan datuak okerrak ez badira, sailburu andreak eskutitz bat bidali zion Pastor andreari, baina uztailaren amaieran. Eta badakizu zein egunetakoa den eskutitz hura, zein momentutan jaso zuen ministroak eskutitz hura? Bada, Galiziako istripua gertatu zenean. Oso momentu gogorrak eta zailak izan ziren, eta uste dut ministroak bazuela borondatea, adierazi zenez, batzorde hura egin zedin; jada martxan dago, eta, gustatzen ez bazaizue ere, funtzionatu egingo du, eta aurrera eramango du proiektu hau.
Aldaiturriaga jaunari dagokionez, esan behar dizut ez dezazula zalantzarik izan, Euskadi ez baita loturatik kanpo geratuko. Ez da loturatik kanpo geratuko. Euskadi ez da baztertuta geratuko; izan ere, 190 milioi euro, Aldaiturriaga jauna, ez da bazterketa, nik uste. Hori gehi kupoarengatik dagozkigunak, hau Adifek kontrolatzen duen zatia bakarrik baita.
Eta grazia egiten dit batzuk besteekin mokoka aritze honek, baten bat modu bidegabean jabetu baita legez besteko proposamen batez, nolabait esatearren. Tira, modu bidegabean..., ez nuen hori esan nahi. Hobeto geratzen da Kongresura eramandako proposamen batez jabetzea. Baina hori ez da kontua! Kontua da hemen lehentasunezko proiektu bat dagoela, Espainiako Gobernuarentzat lehentasunezkoa dena. Segimendu-batzorde bat ere badago; egundoko tresna da hau gauzatzeko, eta, han, jarrerak irekiak daude, elkarrizketak ari dira egiten, eta itxaropena dago hori egingo dela iragarpenik egin gabe, datak hitzeman gabe, iskanbilarik gabe, eta, lehen esaten zen bezala, esan gabe asko hitzematen zela baina diruarekin eta finantzaketarik gabe, eta Alderdi Sozialistan oso ohikoak diren gauza horiek guztiak gabe.
Tira, UPyDren ordezkariari, zure diskurtsoa hain da katastrofista, Maneiro jauna! Barkatu, nahiko katastrofista da. Errespetatzen dizut zuretzat lehentasunezkoa ez izatea. Hori ere ez. Hor bat zatoz Matute jaunarekin; ez indar berarekin, baina ildo berean zaude.
Eta Matute jaunak esaten duenean gizarte hau... Gizarte honek abiadura handiko trena nahi du; gehienek abiadura handiko trena nahi dute. Ez ezazu zalantzarik izan. Hausnar ezazu nor ordezkatzen duzun, eta nola zauden zu, zein egoeratan zauden. Izan ere, herrialde honen gehiengoak abiadura handiko trena nahi du benetan.
Eta, tira, ados nago honek, batzuetan, Marmotaren Eguna dirudiela. Bai, zuk hori aipatu duzu. Nik ez nuen aipamen hori egin nahi, zu ateratzen zaren bakoitzean, Matute jauna, Marmotaren Eguna delakoan egoten bainaiz, eta ihes egin nahi nion aipamen horri, baina, zeuk egin duzunez, aukera eman didazu. Bai, Marmotaren Eguna gogorarazten didazu.
Eta, tira, esan behar dizuet Eusko Jaurlaritzak eta Espainiako Gobernuak hitz egin behar duten guztiaz hitz egingo dutela segimendu-batzorde horretan obra hauek ondo bukatzeko. Eta gure taldeak, Talde Popularrak, benetan uste du, joko politikoaz harago, zuek erabiltzen duzuen joko politikoaz harago  - hori besterik ez baita, ahultze-estrategia bat - , azpiegitura hau egia bihurtuko dela lehenbailehen, konpromiso hori hartu baitu Espainiako Gobernuak, baten bati gustatzen ez bazaio ere, eta beste batzuk lotsatzen baditu ere. Izan ere, Euskadi ez da uharte bat izango. Batzuei gustatuko litzaieke, baina ez da horrela izango.
Eskerrik asko.